
Regionális magyar jelnyelvi változatok együttélése Miskolcon

Az országban élő súlyosan nagyothalló és siket személyek számára a magyar jelnyelv jelenti a kommunikáció leghatékonyabb módszerét, amelynek több területi változata alakult ki hazánkban. A hallássérültek számára fenntartott speciális oktatási intézményeket működtető hét nagyváros (Budapest, Vác, Sopron, Kaposvár, Szeged, Debrecen és Eger) alkotja az egyes regionális magyar jelnyelvi változatok központjait.
A hét területi alapon elkülönített jelnyelvi változatot érintő első vizsgálatok az ezredfordulót követő években kezdődtek meg, amelyhez külföldi minták szolgáltak alapul, többek között amerikai, svájci, dél-afrikai és szlovéniai kutatók korábbi elemzései, nyelvjárásgyűjtései. A Magyarországon végzett gyűjtőmunka azonban a siketiskoláknak otthont adó városokra terjedt ki, kihagyva ezzel olyan jelentős siket közösséggel rendelkező nagyvárosokat, mint például Miskolc.
Dolgozatom elsődleges célja, hogy a Miskolcon élő siket közösség körében végzett gyűjtőmunka eredményeiről adjon számot. A miskolci siket közösség által használt jelnyelvnek egy sajátos formája figyelhető meg. Ez a jelenség a különböző változatok, elsősorban az egri, a debreceni, a váci és a budapesti regionális jelnyelvi változatok együttéléséből fakad.
Kutatásom egy elméleti és egy empirikus részből áll. Az elméleti keretet a már meglévő hazai szakirodalmi források adják, míg maga a kvantitatív elemzés egy kérdőíves felmérésen alapul. A felmérés nem csupán a Miskolcon használt jelnyelv dialektológiai szempontú megközelítését foglalja magában. Kitér olyan területekre is, mint például a közösség tagjainak regionális jelnyelv(ek)hez való viszonya vagy a nyelvi hátrány kérdése.
Jelen kutatás következtetései ugyanakkor nem csupán a fent említett területeket érintik. Az eredmények segíthetnek a siketek oktatásában és a jelnyelvi tolmácsok munkájában, s választ adhatnak a jelnyelv sztenderdizációs folyamatairól szóló kérdésekre is.



